Infoühiskonna trendide uurijad on internetipõlvkonna väärtushinnanguid analüüsides pidanud tõdema, et erinevalt paljudest senistest põlvkondadest on neid, kes sündinud, arvutihiir ühes ja mobiil teises käes, raske ühiste tunnusjoontega kirjeldada. Vara algav eristumissoov, individuaalsete huvide esiletõstmine, tähelepanu ja fookuse kiire muutmine, paljude asjadega tegelemine samal ajal räägivad  killustunud sotsiaalsest mustrist. Kuid tviinide ühisjooneks on suhe tehnoloogiasse. Oleme vaevalt jõudnud harjuda, et riietus kõneleb inimesest enam kui tema teod, ja juba seisame silmitsi uue nähtusega, kus arvuti, mobiiltelefon ja muusikamängija on osa inimese identiteedist. Linnar Viik kinnitab, et internetipõlvkonna jaoks on netis toimuv lahutamatu osa elust («Rate ongi päris elu», PM 21.05.2007).